Guido Fubini

Matemàtich.
Guido Fubini a l'era nassù a Venessia ai 19 ëd gené dël 1879 e a l'é mòrt a New York ai 6 ëd giugn dël 1943.

Fieul d'un professor ëd matemàtica venessian, Guido Fubini a l'avìa evidensià già da motobin giovo soa atrassion për la matemàtica.
A l'era stàit bon a smon-e na serie convergent a π con n'andi pì grand ëd cole conossùe a l'época.
Dël 1896 a l'é intrà a la Scòla Normal Superior ëd Pisa, anté ch'a l'ha frequentà dij cors d'Ulisse Dini e Luigi Bianchi.
A l'ha otnù sò dotorà con na tesi an sël paralelism ëd Clifford ant jë spassi elìtich.

Dël 1901 a oten un pòst a l'Università ëd Pisa.
Dal 1903 al 1906 a mostra a Catania e peui a va al Politécnich ëd Turin, anté ch'a resta për pì che vint agn, e a l'Università ëd Turin.
Barà fòra d'l'ansegnament dal fassism, a va a Paris.
L'Università ëd Princeton a-j eufr un pòst e a l'é ambelelà che Fubini a passa ël rest ëd soa cariera e ëd soa vita.

Sò travaj
Fubini a l'ha travajà dzortut ant l'anàlisi fonsional, anté ch'a sërca ëd definì le fonsion clàssiche (logaritm, fonsion sircolar e via fòrt) tanme solussion d'equassion fonsionaj.
Tutun a l'é vnù avosà pr'ij sò travaj an sl'antëgral ëd Lebesgue, ch'a l'era pen-a stàit anventà.
A l'ha ëdcò fàit dij travaj an geometrìa diferensial e projetiva.
A l'ha esaminà la caraterisassion projetiva 'd na surfassa a parte da soe session pian-e.

Dzortut ant ij sò darié agn a l'é motobin anteressasse ëdcò a j'aplicassion, an particolar a la siensa dle costrussion.

Fubini a l'avìa car ëd dì che a aringrassiava soèns Nosgnor d'avèje fàit serne na branca dla siensa anté ch'a-i basta mach avèj un tòch ëd carta e un crajon.

A pòrto sò nòm
 Premi Fubini
 Teorema ëd Fubini-Tonelli

Euvre prinsipaj
 Introduzione alla teoria dei gruppi discontinui e delle funzioni automorfe (Pisa, 1908)

Fubini, Guido